Valstybinis Šiaulių dramos teatras

**Valstybinis Šiaulių dramos teatras** – nuo 1931 m. Šiauliuose veikiantis repertuarinis teatras. Jame vaizduojama šiuolaikinio teatro įvairovė, statomi spektakliai vaikams ir suaugusiems. Veikia Didžioji ir Mažoji salės. Aktorių trupę sudaro 34 aktoriai. Kasmet teatro sezono metu žiūrovams pristatomos 4–6 premjeros.

## Istorija

Pirmoji premjera – Karlo Gocio „Princesė Turandot“, rež. Borisas Dauguvietis. Per teatro veikimo laikotarpį pastatyta apie 400 spektaklių.

### Pavadinimai

* Nuo 1931 m. rugpjūčio 1 d. Šiaulių teatras veikė kaip Kauno Valstybės teatro skyrius, vadinamas **Valstybės teatro Šiaulių skyriumi** (1931 m. rugpjūčio 4 d. Švietimo ministro įsakymai Nr. D/32, D/33, D/34. – LSSR CVA, f. 391, ap. 8, b. 149a, l. 17, 17 a, p. 18),
* nuo 1935 m. liepos 1 d. Valstybės teatro Šiaulių skyrius perkeltas į Klaipėdą, vadinamas **Valstybės teatro Klaipėdos skyriumi**,
* nuo 1939 m. kovo 23 d. iš Klaipėdos perkeltas į Šiaulius, vadinamas **Valstybės teatro Šiaulių skyriumi**,
* nuo 1941 m. gruodžio 30 d. – **Šiaulių miesto teatras**,
* nuo 1944 m. spalio 11 d. – **Šiaulių dramos teatras**. 1949 m. prie teatro prijungtas Žemaičių teatras.
* nuo 2014 m. lapkričio 1 d. – **Valstybinis Šiaulių dramos teatras**.

## Iškiliausi teatre pastatyti spektakliai

* Kostas Ostrauskas „Čičinskas“, rež. Rolandas Atkočiūnas,
* Sylviane Dupuis „Antrasis išvarymas“, rež. Peteris Stoičevas,
* Antonas Čechovas „Trys seserys“, rež. Sigitas Račkys,
* Jaroslavas Hašekas „Juozapas Šveikas“, rež. S. Račkys,
* Ilja Ilfas ir Jevgenijus Petrovas „Aukso veršis“, rež. S. Račkys,
* Hiljermė Fiheiredas „Ezopas“, rež. Regina Steponavičiūtė,
* Borisas Vijanas „Lelijos romansas“, rež. Vytautas V. Landsbergis,
* Kostas Kubilinskas „Joniukas aviniukas ir sesytė Elenytė“, rež. Juozas Žibūda,
* Moljeras „Šykštuolis“, rež. Rimantas Teresas,
* P. Šenas „Į sveikatą, pone”, rež. Nijolė Mirončikaitė.

## Pastatas

Modernistinis Šiaulių teatras – ikoninis miesto objektas, kurio projektą parengė Stasys Kudokas, o Karolis Reisonas buvo pirmojo interjero autorius ir galbūt projekto adaptavimo Šiauliams bendraautoris. Pastatas buvo suprojektuotas kaip kino teatras Kaune, vėliau pritaikytas Šiauliams. Teatras per karą nukentėjo nuo gaisro, bet išliko originalus fasadas. Atstatytas pokaryje pagal miesto vyriausiojo architekto Eduardo Budreikos projektą.

2014-2015 m. vykdant pastato renovaciją, norint jį apšiltinti, buvo pakeista istorinio pastato architektūrinė išraiška, sukėlusi diskusijas architektų bendruomenėje. Atnaujintame fasade pristatytas papildomas frontonas, pritaikytas kabinti ant jo spektaklių reklamas. Pasikeitė ir pastato spalva – atsirado šviesių ir tamsių rusvų spalvų derinys. Panaudotos metalo konstrukcijos, padengtos šiltinimo medžiaga, primenančios kolonas. Sovietmečiu prie fasado taip pat yra buvusios kolonos, ant kurių buvę Lenino ir Stalino biustai.

## Galerija


Šiaulių dramos teatro kavinės meniu.jpg|Teatro kavinės meniu lenta ant grindinio
Šiaulių dramos teatro statula.jpg|Prie teatro stovinti Henriko Orakausko skulptūra „Skaitantis žmogus“
Šiaulių dramos teatras.jpg|Teatro fasadas iki pastato kapitalinio remonto
Šiaulių dramos teatras (40-čio albumas).jpg|Teatro 40-mečio jubiliejinis albumas, 1972 m.


## Šaltiniai

## Nuorodos

* Oficiali svetainė